Az első részt az M1 2011 októberi struktúraváltásának egyik legelső elemeként másodikán, vasárnap 20:15-kor mutatták be, majd 2012. június 3-ig – néhány egy-egy hetes szünettel – folyamatosan adásba került az évad 33 epizódja. A második évad ugyanebben az idősávban folytatódott 2012. szeptember 23-tól. 2012 46. hetében november 17-én, szombaton sugároztak új részt a 2012-es Formula–1 amerikai nagydíj közvetítése miatt. 2012. december 30-ig tizennégy epizódot sugároztak, amikor március végéig eltűnt a képernyőkről. A harmadik évad 2013. március 24-én indult. A 2013-as Formula–1 kanadai nagydíj miatt 2013. június 8-án ismét szombaton jelentkezett a műsor. A harmadik évad 2013. szeptember 29-én indult, amelyet az MTVA csatornáinak "Itthon vagy! Magyarország, szeretlek! hétvége" című műsorfolyama vezetett fel, szolid, átlagban 185 ezres nézettséggel. 2013. november 16-án újfent az amerikai nagydíj miatt szintén szombatra került a műsor. Az évadok előrehaladásával az epizódok sugárzásának kezdete lassanként, a Híradó hosszának növekedésével, későbbre került, a hatodik évad már 20:25-kor kezdődött. A 2014. december 21-ei adás kezdete kézilabda-mérkőzés miatt fél órával későbbre csúszott. A hatodik évad záróepizódja a közmédia szilveszteri adássorozatának része volt, ezzel búcsúztatták a 2014-es évet, december 31-én, szerdán 22:20-as kezdettel.